Predkladacia správa

Ministerstvo životného prostredia Slovenskej republiky predkladá do legislatívneho procesu návrh zákona o pôsobnosti pre oblasť prístupu ku genetickým zdrojom a využívania prínosov vyplývajúcich z ich používania a o zmene a doplnení zákona č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov. 
   
Návrh zákona sa predkladá z dôvodu potreby implementácie nariadenia Európskeho parlamentu a Rady (EÚ) č. 511/2014 zo 16. apríla 2014 o opatreniach na zaistenie súladu pre používateľov Nagojského protokolu o prístupe ku genetickým zdrojom a spravodlivom spoločnom využívaní prínosov vyplývajúcich z ich používania v Únii (ďalej len „nariadenie EÚ“). 
 
Nariadenie EÚ ustanovuje pravidlá upravujúce dodržiavanie podmienok prístupu ku genetickým zdrojom a tradičným poznatkom súvisiacich s genetickými zdrojmi a podmienky využívania prínosov z ich používania.  Pre účely implementácie nariadenia EÚ sa predloženým návrhom zákona upravuje pôsobnosť orgánov štátnej správy a právnických osôb, vrátane pôsobnosti Slovenskej inšpekcie životného prostredia,  a stanovujú sa sankcie za nedodržiavanie povinností vyplývajúcich z tohto nariadenia. 
 
Dátum účinnosti návrhu zákona je navrhnutý tak, aby bol zosúladený s dátumom účinnosti relevantných ustanovení nariadenia EÚ.           
 
Návrh zákona nemá byť predmetom vnútrokomunitárneho pripomienkového konania.  
 
Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom  Európskej únie.
 
Návrh zákona bude mať pozitívny vplyv na rozpočet verejnej správy v súvislosti s prejednávaním a ukladaním pokút za priestupky a iné správne delikty, ktoré budú príjmom Environmentálneho fondu. Návrh zákona nebude mať vplyv životné prostredie,  na podnikateľské prostredie a na informatizáciu spoločnosti.
 
Návrh zákona sa predkladá na rokovanie Legislatívnej rady vlády Slovenskej republiky bez rozporov.